TIDLIGERE REAGAN-RÅDGIVER: - USA kan gå konkurs

Ronald Reagans tidligere økonomiske rådgiver frykter at USA låner og skatteletter seg konkurs.

BEKYMRET: Økonom og tidligere Reagan-rådgiver David Stockman frykter at USA kan gå på en real konkurs dersom dagens skatte- og lånepolitikk fortsetter. Vis mer byoutline LOUIS LANZANO

Publisert: Publisert: 8. august 2010 14:33

Om president Obama beholder skattelettene hans forgjenger George W. Bushs innførte, kan USA gå konkurs.

Det mener økonomen David Stockman, som på 80-tallet var president Ronald Reagans betrodde økonomiske rådgiver.

- Fakta peker på at vi ikke har råd til Bush-skattelettelsene. Vi låner oss selv inn i en stor fare, sier han til radiokanalen NPR, ifølge epn.dk.

LES OGSÅ: Kraftig jobbras

Går ikke opp

I Reagan-tiden gikk den erklærte konservative økonomen selv hardt inn for skattelettelser for å få fart på økonomien.

Men nå har han snudd:

- Vi er i en veldig annerledes verden nå enn vi var i de tidlige 80-årene. Vi har bygget opp en enorm gjeld de siste 30 årene, både i privat og offentlig sektor. Sett i det lyset bør solvens være hovedprioritet, ikke tiltak til vekst, sier Stockman.

Han mener det er så enkelt som at man må se på hva som kommer inn og hva som går ut - et regnestykke som per i dag ikke går opp i USA.

- Hvis vi bruker 3,8 billioner dollar og får 2,2 billioner dollar inn, så har vi et stort hull og kan ikke betale regningene våre. Man kan ikke fortsette å låne av andre land over så lang tid.

Ikke bedre enn Bush

Tall amerikanske myndigheter offentliggjorde i juni viser at USAs statsgjeld er på rekordhøye 13 billioner dollar, noe som tilsvarer over 84 billioner norske kroner, ifølge NTB.

I løpet av ti år har landets statsgjeld blitt dobbelt så stor og tilsvarer nå 90 prosent av landets bruttonasjonalprodukt (BNP).

Bushs økonomiske politikk får passet sitt påskrevet av ringreven, men han mener at Obamas variant ikke er det spøtt bedre.

- Jeg vet ikke hvordan de tror de kan hjelpe økonomien ved å hele tiden finne nye planer for hvordan de kan låne penger, sier han til NPR.

Les flere nyheter på E24.no